Covid-19: Hanteer dit só tuis | Maroela Media
As iemand in jou huis positief vir Covid-19 getoets is, moet jy heel eerste planne maak om die persoon te isoleer. Baie mense het ŉ buitekamer of tuinwoonstel waar so iemand in isolasie kan gaan, maar talle ander het nie hierdie luuksheid nie.
Met die drastiese styging in getalle wat Suid-Afrika, en veral Gauteng, in die afgelope paar weke gesien het, is dit almal se eie verantwoordelikheid om streng te wees met isolasie, al kan jy nie alleen bly nie.
Maroela Media het vroeër berig daar is steeds doeltreffende maniere om iemand in jou huis of gesin te isoleer, al bly die res van die gesin ook in die huis.
As dit onvermydelik is om ander mense in die huis te hê, kan die volgende stappe gedoen word tot die persoon weer gesond is:
Bly ten alle tye minstens twee meter van ander mense af. Moet aan niemand anders raak nie.
Niemand moet toegelaat word om jou kamer in te gaan nie.
Moenie saam aan tafel sit en eet nie.
Maak alle oppervlakke waaraan jy vat gereeld skoon, maar probeer om so min moontlik aan enigiets te vat.
Was die siek persoon se klere apart.
Moenie die res van die huis (soos die sit- of televisiekamer) gebruik nie, bly in jou kamer.
Indien dit onvermydelik is om in die siek persoon se geselskap te wees, moet almal in die huis ŉ masker dra.
As iemand anders in die huis vir die siek persoon kos neem, moet die pasiënt dit by die deur gaan haal eerder as wat iemand die kamer binnegaan. Verkieslik moet kos by die deur gelos word, waar die siek persoon dit kan optel.
Die siek persoon mag nie toegelaat word om die huis te verlaat nie, behalwe om dokter toe te gaan.
As jy ŉ ligte geval van die virus het, en jy beoog om dit tuis te beveg, kan jy die volgende maatreëls volg:
Drink genoeg vloeistof.
Neem medikasie om jou simptome te verlig.
Moenie oefening of enigiets doen wat jou hartklop gaan versnel nie.
Vermy alkohol, kafeïen en geprosesseerde kos.
Hoe doen jy dit as jy net een kamer het en ‘n hele gesin dit moet deel ? Die grootste gedeelte van die bevolking is derhalwe uitgelewer .